Ervare Rayno terug as Ixias-kaptein | Netwerk24
Deur Marnus Kok 11 Januarie 2019 21:30
Die flank Rayno Nel sal die Ixias van die Sentrale Universiteit vir Tegnologie in Bloemfonein vanjaar weer in die Varsitybeker-rugbyreeks lei.
Rayno Nel soek deurkomkans verlede jaar teen die Universiteit van Johannesburg in die Varsitybeker-reeks. Foto: Gallo Images
Die 23-jarige Nel was verlede jaar ook die kaptein van die Ixias voordat hy vroeg in die seisoen ’n ernstige kniebesering opgedoen het.
Nel, wat verlede jaar sy graad in elektriese ingenieurswese verwerf het, sê die spelers is positief oor die seisoen.
“Ons begin van voor af, en met Tiaan (Liebenberg) en Pieter (Bergh) wat saam die afrigting behartig, glo ons dit gaan goed gaan,” sê Nel.
Bergh, wat voorheen Griekwas se hulpafrigter was, is laat verlede jaar aangestel as hoofafrigter in die plek van Liebenberg, wat nou hulpafrigter is.
Die Bloemfonteinse studente kon verlede seisoen slegs een van hul wedstryde in die reeks wen en moes in ’n promosie-relegasie-wedstryd hul bestaansreg verdedig.
Die Ixias begin hul veldtog op 4 Februarie teen die Tukkies in Pretoria.
Meer oor: Varsitybeker-Reeks | Ixias | Tiaan Liebenberg | Pieter Bergh | Rugby
Ixias het blink toekoms, sê naellose Tiaan